[pic] | EUROOPAN YHTEISÖJEN KOMISSIO | Bryssel 18.10.2007 KOM(2007) 606 lopullinen KOMISSION TIEDONANTO EU:n tavaraliikenteen asialista: tehokkaampaa, yhdennetympää ja kestävämpää tavaraliikennettä Eurooppaan {SEK(2007) 1351} {SEK(2007) 1367} KOMISSION TIEDONANTO EU:n tavaraliikenteen asialista: tehokkaampaa, yhdennetympää ja kestävämpää tavaraliikennettä Eurooppaan TAUSTA JA PERUSTELUT Tavaroiden kuljettaminen aina raaka-aineista valmiisiin tuotteisiin on olennaisen tärkeää EU:n taloudelliselle toimeliaisuudelle ja elämän laadulle. Se mahdollistaa työn jakamisen ja suurtuotannon etujen saavuttamisen ja tuo suhteellisia etuja. Tavaraliikenne onkin yksi Euroopan kilpailukyvyn kulmakivistä. Hyvin organisoidut kuljetukset parantavat myös toiminnan kestävyyttä ja energiatehokkuutta ja lisäävät koheesiota, kun yritykset kaikkialla EU:ssa, myös sen syrjäisimmillä alueilla, voivat päästä paremmin sisämarkkinoille ja hyötyä niistä. Euroopan komission vuonna 2001 antaman valkoisen kirjan väliarvioinnissa ennustetaan EU-25:n tavaraliikennetoiminnan kasvavan 50 prosenttia (tonnikilometreinä) vuosina 2000–2020. Tämä merkitsee kuitenkin myös sitä, että tavaraliikenne nostaa esiin eräitä poliittisia kysymyksiä, joihin on vastattava, jos tavaraliikenteen tehokkuus ja kestävyys halutaan säilyttää: - Euroopan liikennejärjestelmän eräiden osien ruuhkautuminen nostaa kuljetuskustannuksia ja pidentää kuljetusaikoja sekä lisää polttoaineenkulutusta. - Tavaraliikenteen on tehtävä oma osuutensa EU:n ilmastonmuutostavoitteiden saavuttamiseksi[1] sekä epäpuhtaus- ja melupäästöjen vähentämiseksi. - Tavaraliikenne on riippuvainen fossiilisista polttoaineista, joista suurin osa on tuotava. - Liikenteen turvallisuutta ja turvatoimia on parannettava edelleen. - On olemassa merkkejä siitä, että kuljetuksiin ja logistiikkaan liittyvillä toimialoilla on vaikeuksia houkutella päteviä työntekijöitä. Ellei korjaavia toimia toteuteta, nämä ongelmat vain pahenevat tavaraliikenteen kasvaessa. Näiden haasteiden rinnalla on myös mahdollisuuksia, joita ei saa hukata: - EU on tullut laajentumisten myötä entistä monimuotoisemmaksi, ja uudet mantereenlaajuiset markkinat edellyttävät, että ajan tasalle saatetut logistiikkatekniikat ja parhaat käytännöt otetaan nopeasti käyttöön kaikkialla EU:ssa. - Tavaraliikenteen logistiikalle on kehittynyt entistä integroidummat ja keskitetymmät maailmanlaajuiset markkinat, joilla monista eurooppalaisista yrityksistä on tullut markkinajohtajia maailmassa. - Kauppasuhteita EU:n ulkopuolisiin maihin voidaan parantaa. Tästä syystä nyt ehdotettavissa poliittisissa aloitteissa otetaan huomioon myös tarve tehostaa liikenteen toimivuutta etenkin EU:n naapurimaiden kanssa. - Tieto- ja viestintäteknologioiden entistä nopeampi kehitys mullistaa tapaa, jolla tavaraliikenteen logistiikka voidaan organisoida. Poliittinen vastaus Näihin haasteisiin vastaamiseksi Euroopan komissio käynnistää rinnakkain useita poliittisia aloitteita, joita on hahmoteltu viime vuonna julkaistussa vuoden 2001 liikennepolitiikan valkoisen kirjan väliarvioinnissa[2]. Nämä toimenpiteet ovat seurausta kaikkien asiasta kiinnostuneiden tahojen intensiivisestä kuulemisesta, jonka puitteissa järjestettiin 13 seminaaria ja konferenssia ja yli 30 muuta ulkopuolista tilaisuutta. Lisäksi saatiin lähes 160 kirjallista vastausta. Komissiolle lähettiin myös yli 500 ilmoitusta logistiikan pullonkauloista. Valkoisen kirjan väliarvioinnissa otetaan huomioon vuoden 2001 jälkeen tapahtunut toimintaympäristön muutos, jolle on luonteenomaista tuotannon kiihtyvä globaalistuminen, energiansaannin epävarmuus, maapallon lämpeneminen sekä EU:n mantereenlaajuinen ulottuvuus Keski- ja Itä-Euroopan maiden liittymisen jälkeen. Näiden muutosten valossa arvioinnissa ehdotetaan liikennepolitiikan painopisteiden ja välineiden laajentamista, jotta näihin uusiin haasteisiin voitaisiin vastata. Erityisesti siinä korostetaan tarvetta parantaa eri liikennemuotojen tehokkuutta sekä yksinään käytettyinä että yhteistoiminnassa keskenään (komodaalisuus). Nyt esitettävän toimenpidekokonaisuuden tarkoituksena on edistää tätä tavoitetta. Esitettävät poliittiset aloitteet ovat seuraavat: - Tavaraliikenteen logistiikkaa koskevassa toimintasuunnitelmassa [3] ehdotetaan toimenpiteitä, joilla edistetään kuljetusten ja liikenteen hallintaa, kestävää laatua ja tehokkuutta sekä hallinnollisten prosessien yksinkertaistamista. Lisäksi ehdotetaan lastausstandardien uudelleenarviointia sekä sen arviointia, onko ajoneuvojen mittoja ja painoja koskevaa direktiiviä 96/53/EY syytä muuttaa (pitäen mielessä tämän vaikutukset muihin liikennemuotoihin). - Tavaraliikenteelle suunnattua rautatieverkkoa koskevassa tiedonannossa [4] tarkastellaan keinoja rautateiden tavaraliikenteen kilpailukyvyn parantamiseksi erityisesti varmistamalla lyhyemmät kuljetusajat sekä parantamalla rautateiden luotettavuutta ja kykyä vastata asiakkaiden vaatimuksiin. - Euroopan satamapolitiikkaa koskevassa tiedonannossa [5] esitetään visio ja toimenpidevalikoima, joilla pyritään parantamaan satamien suorituskykyä Euroopan liikennejärjestelmän keskeisinä solmukohtina, autetaan satamia houkuttelemaan uusia investointeja, luodaan vakaa vuoropuhelu kaikkien sidosryhmien välillä ja parannetaan satamien julkista kuvaa. Tiedonannolla pannaan täytäntöön hiljattain annettu Euroopan unionin yhdennettyä meripolitiikkaa koskeva tiedonanto[6], jossa esitetään kokonaisvaltainen ja monialainen lähestymistapa merenkulun kysymyksiin. Lisäksi esitetään seuraavat aloitteet: - Komission yksiköiden valmisteluasiakirjalla Kohti esteetöntä eurooppalaista meriliikennealuetta [7] käynnistetään kuulemisprosessi, jossa pyritään selvittämään, kuinka lähimerenkulku voi täysin hyötyä sisämarkkinoista, kun helpotetaan ja yksinkertaistetaan hallinnollisia ja asiakirjoihin liittyviä menettelyjä ja saatetaan merten tavaraliikenne tasavertaiseen asemaan muiden liikennemuotojen kanssa. - Merten moottoriteitä koskevassa komission yksiköiden valmisteluasiakirjassa [8] kuvataan merten moottoriteiden kehittämisessä saavutettua edistystä ja ehdotetaan uusia laadullisia tekijöitä. Synergia Edellä kuvaillut poliittiset aloitteet tukevat toisiaan ja muodostavat poliittisen asialistan Euroopan tavaraliikenteen tehokkuuden parantamiseksi. Yhdessä ne auttavat parantamaan EU:n tavaraliikenteen tehokkuutta ja kestävyyttä. Vaikka kussakin aloitteessa käsitellään kyseessä olevan alan erityiskysymyksiä, kaikissa aloitteissa noudatetaan kuitenkin yhteistä lähestymistapaa, jolle on luonteenomaista: - keskittyminen käytäviin , jotka myös yhdistävät naapurimaihin ja merentakaisille alueille suuntautuvat ja niistä tulevat kuljetusketjut, - innovatiivisten teknologioiden ja käytäntöjen edistäminen infrastruktuureissa, kuljetusvälineissä (kuten ajoneuvoissa, vaunuissa ja aluksissa) ja kuljetusten hallinnassa , - tavarankuljetusketjujen ja niihin liittyvien hallinnollisten menettelyjen yksinkertaistaminen ja helpottaminen, ja - laadun parantaminen. Käytäviin perustuva lähestymistapa Mittakaavaetujensa vuoksi käytävät tarjoavat ainutlaatuisia teknisiä ja taloudellisia mahdollisuuksia tehdä eri liikennemuotojen optimaalisesta käytöstä houkuttelevaa. On olennaisen tärkeää, että eri liikennemuodot sekä itse käytävät voidaan yhdistää saumattomaksi ovelta ovelle -palveluksi käyttäen tarvittaessa hyvin suunniteltuja terminaaleja. Tämä on edellytys sille, että rahti voi siirtyä helposti, luotettavasti ja kustannustehokkaasti liikennemuodosta toiseen. Tästä syystä satamapolitiikkaa ja tavaraliikenteelle suunnattua rautatieverkkoa koskevissa tiedonannoissa käsitellään uudelleenlastausrakenteiden saatavuutta ja käyttömahdollisuuksia, kun taas tavaraliikenteen logistiikkaa koskevassa toimintasuunnitelmassa keskitytään tavaroiden kuljetuksen laatuun ja tehokkuuteen sekä sen varmistamiseen, että rahtia koskevat tiedot kulkevat helposti liikennemuotojen välillä. Jotta tavaraliikenne olisi kestävämpää, tavaroiden kuljetuksen energiankulutusta ja sen aiheuttamia melu-, epäpuhtaus- ja kasvihuonekaasupäästöjä on vähennettävä. Tätä silmällä pitäen logistiikkaa koskevassa toimintasuunnitelmassa esitellään ns. ympäristöä säästävien käytävien käsite, eli tavaraliikennekäytävät, joille on luonteenomaista vähäiset vaikutukset kulttuuri- ja luonnonympäristöön. Rautatie- ja vesiliikenne ovat olennainen osa näitä ympäristöä säästäviä käytäviä. Infrastruktuuri, kuljetusvälineet ja kuljetusten hallinta Liikenneinfrastruktuurin on pystyttävä ottamaan vastaan tuleville vuosille ennustettu huomattava tavaraliikenteen kasvu. Tähän tavoitteeseen tähtäävän strategian yksi osatekijä ovat Euroopan laajuiset liikenneverkot, joiden puitteissa kehitetään parhaillaan useita strategisesti merkittäviä rajat ylittäviä käytäviä. Toinen osatekijä on nykyisen infrastruktuurin tehokas käyttö, mukaan luettuna tietokonepohjaisten järjestelmien käyttö liikenteen ja kuljetusten hallinnan parantamiseen. Esimerkkeinä tämän suuntaisista käynnissä olevista toimista voidaan mainita rautatieliikenteessä Euroopan rautatieliikenteen hallintajärjestelmä (ERTMS) ja tavaraliikenteen telemaattiset sovellukset (TAF), sisävesiliikenteessä jokitiedotusjärjestelmä (RIS) sekä meriliikenteessä SafeSeaNet, alusliikenteen ohjaus- ja tietojärjestelmä (VTMIS), alusten automaattinen tunnistusjärjestelmä (AIS) ja pitkän kantaman järjestelmä alusten tunnistamiseksi ja seuraamiseksi (LRIT). Logistiikkaa koskevassa toimintasuunnitelmassa esitetään lisätoimenpiteitä älykkäiden liikennejärjestelmien (ITS) kehittämiseksi, jotta tieliikenteessä voitaisiin saavuttaa yhteentoimivuus. Lisäksi siinä ehdotetaan toimia kuljetusten integroidun seurannan ja jäljityksen toteuttamiseksi, ja pidemmällä aikavälillä kuljetusten reitittämiseksi eri liikennemuotojen välillä. Älykkäiden liikennejärjestelmien osalta komissio valmistelee parhaillaan merkittävää aloitetta vuodelle 2008. Sen puitteissa vahvistetaan etenemissuunnitelma älykkäiden liikennejärjestelmien kehittämiselle ja käyttöönotolle Euroopassa, ja siinä käsitellään tärkeimpiä tavaraliikenteen logistiikan kannalta merkityksellisiä teknologiasovelluksia. Eurooppalaisten satelliittinavigointijärjestelmien kuten EGNOSin ja Galileon käyttöönotto on tällaisen politiikan kulmakivi. Tavaraliikenteellä on myös kaupunkiulottuvuus. Tavaroiden jakelu kaupunkialueilla edellyttää pitkän matkan runkokuljetusten tehokasta liittämistä lyhyen matkan jakelukuljetuksiin lopulliseen määränpäähän. Tätä kysymystä käsitellään kaupunkiliikennettä koskevassa komission vihreässä kirjassa, jonka pohjalta tullaan ehdottamaan jatkotoimia tällä alalla. Toinen edellytys liikenneinfrastruktuurin tehokkaammalle käytölle on infrastruktuurin käyttömahdollisuuksia haittaavien toiminnallisten ja kaupallisten esteiden poistaminen. Tätä kysymystä käsitellään tavaraliikenteelle suunnattua rautatieverkkoa koskevassa tiedonannossa, sillä reittien jakamisen puutteellinen koordinointi tekee rajat ylittävistä liikennejärjestelyistä tarpeettoman monimutkaisia ja muodostaa uuden rautateiden toimintaa haittaavan esteen fyysisten esteiden ja tarpeettomien viivästysten lisäksi. Yksinkertaistaminen Palvelut ja säännökset ovat ajan mittaan kehittyneet eri tavalla eri liikennemuodoissa ja usein myös eri maissa, mikä on johtanut toisistaan poikkeaviin asiakirjoja, vastuuta ja muita hallinnollisia vaatimuksia ja menettelyjä koskeviin sääntöihin. Tavaraliikenteen hallinnollisen toimintaympäristön yksinkertaistamiseen tähtäävissä toimenpiteissä keskitytään ensimmäisenä multimodaalisiin kuljetusketjuihin. Tavaraliikenteen logistiikkaa koskevassa toimintasuunnitelmassa korostetaan, että tavarakuljetusten hallinnollisten vaatimusten osalta on tärkeää edetä kohti yhden palvelupisteen järjestelmää. Toimintasuunnitelmassa käsitellään myös kysymystä multimodaalikuljetusten asiakirjoista ja vastuusta. Tavaraliikenteelle suunnattua rautatieverkkoa koskevassa tiedonannossa puolestaan käsitellään sääntöjen yhdenmukaistamista rautatiekäytävien varrella. Lähimerenkulun hallinnollisten ja asiakirjoihin liittyvien vaatimusten monimutkaisuus on oma erityistapauksensa. Tämä johtuu osittain merenkulun erityispiirteistä, mutta myös siitä, että kahden EU:n sataman välillä kulkevan aluksen katsotaan poistuvan EU:n tullialueelta lähtösatamassa ja palaavan tälle alueella määräsatamassa. Tämä edellyttää lukuisien menettelyjen läpikäymistä. Tätä kysymystä käsitellään esteetöntä eurooppalaista meriliikennealuetta koskevassa komission yksiköiden valmisteluasiakirjassa. Tavarakuljetusten laatu Tavarakuljetuspalvelujen laatua on parannettava, etenkin jos tieliikenteelle vaihtoehtoisista liikennemuodoista halutaan tehdä houkuttelevampia. Varsinkin rautateiden olisi pyrittävä parantamaan suorituskykyään. Myös vesiliikennemuotojen yhdentämistä kuljetusten logistiikkaketjuun olisi parannettava. Tavaraliikenteen logistiikkaa koskevassa toimintasuunnitelmassa ehdotetaan tapoja logistiikkaketjujen suorituskyvyn parantamiseksi. Erityisesti siinä käsitellään palvelun tasoa multimodaalisissa uudelleenlastausterminaaleissa. EY:n rooli Tavaraliikenteen tehokkuuden ja kestävyyden parantamiseksi viranomaisten on luotava suotuisat puiteolosuhteet ja tuettava kehitystä kohti liikennemuotojen yhteistoimintaa ja kestävää liikennettä. Tähän sisältyy asianmukaisen lainsäädännön vahvistaminen, teknistä standardointia koskevien toimeksiantojen antaminen, poliittisen ja taloudellisen tuen tarjoaminen sekä parhaiden käytäntöjen levittämisen edistäminen. Euroopan komissio käsittelee EU:n tasolla toteutettavia toimia tavaraliikenteen logistiikkaa koskevassa toimintasuunnitelmassa, tavaraliikenteelle suunnattua rautatieverkkoa koskevassa tiedonannossa, Euroopan satamapolitiikkaa koskevassa tiedonannossa sekä esteetöntä eurooppalaista meriliikennealuetta ja merten moottoriteitä koskevissa komission yksiköiden valmisteluasiakirjoissa, jotka yhdessä muodostavat tavaraliikenteen asialistan vuodelle 2007. Liikennekäytäviä, liikenteen ja kuljetusten parempaa hallintaa, yksinkertaistamista ja laadun parantamista tukevat yhteisön toimet ovat välttämättömiä, kun otetaan huomioon käytävien rajat ylittävä luonne, rajat ylittävien tavarakuljetusten yleistyminen sisämarkkinoiden kehittyessä sekä mahdollisuudet kasvuun ja kauppaan EU:n rajojen ulkopuolella. Lisäksi eurooppalaisen lähestymistavan puuttuminen tällä vahvasti innovointiin tukeutuvalla alalla johtaisi markkinoiden pirstoutumiseen ja haittaisi uuden teknologian tai innovatiivisten ratkaisujen käyttöönottoa, erityisesti pk-yrityksissä. Myös tavaraliikenteen aiheuttamat ympäristöongelmat vaativat yhteisiä toimia. Tie eteenpäin Näiden tavaraliikenteeseen liittyvien aloitteiden rinnakkainen esittäminen on osoitus tämän aiheen merkityksestä Euroopan talouksien kestävälle kehitykselle ja kilpailukyvylle. Aloitteisiin sisältyvät ehdotukset ovat pitkän kuulemisprosessin tulos. Prosessin seurauksena on aloitettu satamia koskeva Euroopan työmarkkinaosapuolten vuoropuhelu, ja se tulee todennäköisesti ruokkimaan tiivistä sosiaalista vuoropuhelua myös paikallis- ja aluetasolla. Tässä asiakirjassa esitelty poliittisten aloitteiden kokonaisuus viitoittaa tietä Euroopan tavaraliikennepolitiikalle, jonka perusperiaatteita ovat liikennemuotojen yhteistoiminta, älykkäät liikennejärjestelmät, ympäristöä säästävät käytävät ja asiakaslähtöisyys: - liikennemuotojen yhteistoiminta edellyttää rautatie-, meri-, sisävesi-, lento- ja tieliikenteen sekä niihin liittyvien liikennekeskusten tehokkuuden, yhteentoimivuuden ja yhteenliitettävyyden parantamista, jotta ne voidaan integroida täydellisesti saumattomaksi ovelta ovelle -palveluksi; - älykkäät liikennejärjestelmät tarjoavat keinon parantaa liikenteen ja kuljetusten hallintaa ja lisätä saatavilla olevan infrastruktuurin käyttöä; - ympäristöä säästävien käytävien käsite antaa lisää konkreettista sisältöä tavoitteelle, jonka mukaan turvallisuuteen ja turvatoimiin liittyvien näkökohtien ohella myös ympäristönäkökohdat on otettava huomioon Euroopan laajuiseen liikenneverkkoon kuuluvien infrastruktuurien suunnittelussa ja käytössä; - tulevaisuudessa painopisteeksi on asetettava käyttäjien vaatimukset. Nämä periaatteet ohjaavat Euroopan komission nyt ehdottamien toimien ja aloitteiden toteuttamista. [1] Brysselissä 8. ja 9. maaliskuuta 2007 kokoontuneen Eurooppa-neuvoston päätelmät. [2] Kestävää liikkuvuutta Eurooppaan, KOM(2006) 314 lopullinen. [3] KOM(2007) 607 lopullinen. [4] KOM(2007) 608 lopullinen [5] KOM(2007) 616 lopullinen. [6] OM(2007) 575 lopullinen. [7] EC(2007) 1351. [8] SEC(2007) 1367.